"בסדר, אני מסכימה. אני מבינה שיש לי אחריות רבה יותר מאשר לשלוח צ'ק לעמותה שבה אני תומכת. אך מה עלי לעשות כדי להיות ?תורמת אפקטיבית'"?
כך שאלה אותי אחת מהתורמות הגדולות במשק בשיחה שניהלנו באחרונה. בת שיחתי הוטרדה מאוד מכך שאחד התורמים המשמעותיים בישראל תהה באחרונה בפני אם הכספים שהשקיע בתחום מסוים במשך כשני עשורים, יצרו שינוי חברתי כלשהו.
בישראל יש יותר ויותר בעלי הון שמשקיעים סכומים ניכרים בקידום החברה הישראלית באמצעות עמותות. בעבר, היה מקובל שהתורם שולח את הצ'ק - וגמרנו. אבל בשנים האחרונות צומחת ההבנה כי שליחת צ'ק בלבד לא מבטיחה השגת תוצאה מיטבית. מה יהפוך תורמים (משקיעים חברתיים) לכאלה שמצליחים ליצור שינוי חברתי? איך עליהם לבחור את העמותות שלהן הם תורמים ושבאמצעותן הם מקווים להוביל לשינוי חיובי בחברה? מה צריך להיות הקשר בינם לבין העמותות האלה לאורך הדרך? התשובות אינן חד-משמעיות, ובכל זאת, ניתן לציין כמה מדדים שיגדילו את הסיכוי לכך שההשקעה החברתית תצליח.
ראשית, על התורם, המשקיע החברתי האפקטיבי, להתעניין בתוצאת תרומתו ולבקש דיווחים על הישגי העמותה שלה הוא תורם. כמובן שמשקיע כזה יתעניין, בין היתר, גם בדו"ח הכספי ובשיעור התקורה, אך העיקר מבחינתו יהיה הדיווח על התוצאות וההישגים. הבעיה היא שעדיין רוב המשקיעים שולחים צ'ק ובזאת חשים שהם ממלאים את חובתם, ולכן אינם טורחים לבקש דיווחים כאלה. תמונת המראה היא שרוב העמותות אינן אוספות את הנתונים הללו ואינן כוללות אותו בפרסומיהן.
שנית, על משקיע חברתי אפקטיבי לקבל החלטות על המשך תרומתו לעמותה בהתבסס על תוצאות הדיווחים הקודמים. עליו לקבוע אבני דרך מדידות כתנאי להמשך התרומה. שלישית, על משקיע חברתי אפקטיבי להיות מעורב באופן כלשהו בעמותה. הוא או נציג מטעמו יהיו חברים בוועד המנהל, יתעניינו באתגרי העמותה, בבעיותיה ובכיוונים החדשים שהיא מתכוונת לצעוד בהן.
רביעית, על משקיע חברתי אפקטיבי לבחון את הדרכים שיאפשרו לתרומתו לקדם את העמותה הנתרמת, כך שהשימוש בתרומה יהפוך את העמותה למצליחה יותר. בדרך כלל המשמעות היא שיבקש כי חלק מתרומתו תנוצל לשיפור התשתיות הארגוניות והאנושיות של הארגון. דוגמאות אפשריות הן תורם שביקש שתרומתו תנוצל להכשרה מקצועית של העובדים בעמותה לרבות נסיעה לימודית לארגון דומה בחו"ל. תורם חכם אחר זיהה אתגר בכוח האדם הניהולי בעמותה שלה תרם, וביקש שתרומתו תשמש להעסקת מנכ"ל מקצועי. תורם שלישי השקיע בעמותה בתנאי שחלק מהכסף ישמש לתהליך אסטרטגי ולבניית תוכנית עבודה רב שנתית.
בנוסף, על משקיע חברתי אפקטיבי לקיים תהליך מקדים לבחינת העדפותיו והתחומים שבהם הוא מבקש להשפיע ולבקש דיווחים על פוטנציאל העמותה מגופים מקצועיים.